
Valós idejű ülőhelykiosztás támogatása mesterséges intelligencia segítségével

A COVID világjárvány kapcsán új élethelyzetek és új problémák alakultak ki,
melyek megoldása számos esetben támogatható informatikai eszközökkel. A
személyes távolságtartás biztosítása a járvány elleni védekezés egyik alappillére.
Zárt térben rendezett ülőhelyes események esetén a személyes távolságtartás
leginkább a rendezvényre érkező vendégek megadott szabályok szerinti ültetésével
biztosítható. Az eseményen résztvevők leültetése különösen érdekes kihívást jelent
abban az esetben, ha a leültetendő csoportok száma és mérete előre nem ismert, és
a foglalási igények folyamatosan érkeznek. Dolgozatomban ezen online
ülőhelykiosztás-optimalizálási probléma lehetséges megoldásait vizsgáltam. Első
lépésben megvizsgáltam a First Fit, Next Fit, Best Fit és Worst Fit algoritmusok
alkalmazhatóságát és teljesítményét, majd ezt követően ez új, passzív
megerősítéses tanuláson alapuló mesterséges intelligencia algoritmust
fejlesztettem. Az javasolt mesterséges intelligencia algoritmus Monte Carlo
szimulációk alkalmazása révén minősíti az terem ülőhelyeit, majd heurisztikát
alkalmazva tesz javaslatot a beérkező csoportok ülőhelykiosztására. A klasszikus
allokációs módszerek és a kifejlesztett mesterséges intelligencia algoritmusok
teljesítményét különböző teremméretek és teremkonfigurációk mellett
hasonlítottam össze. Az eredmények azt mutatják, hogy a vizsgált tesztkörnyezetek
többségében a javasolt mesterséges intelligencia algoritmus tudta a legtöbb
személyt leültetni a megadott szabályok betartása mellett, s azon kevés esetben,
ahol nem ez a módszer adta a legjobb megoldást, ott csak kis mértékben maradt el
a teljesítménye a legjobb megoldástól.



